Brittany Murphy

Tidlig liv

Murphy ble født i Atlanta i Georgia. Foreldrene hennes ble skilt kort tid etter fødselen, og hun vokste opp i Edison i New Jersey, og i Burbank i California sammen med sin mor. Da hun var ni år gammel fikk hun en syngende rolle i musikalen Les Misérables, og innen hun fylte tretten hadde hun en kontrakt med en manager.

Karriere

Murphy fikk sin første jobb i Hollywood da hun var fjorten år gammel, med rollen som «Brenda Drexell» i TV-serien Drexell's Class. Senere fikk hun rollen som «Molly Morgan» i den kortlivede serien Almost Home. Hun var også vokalist i bandet Blessed With Soul tidlig på 1990-tallet.
Siden den gang har hun medvirket i flere suksessrike filmer, inkludert Clueless (1995), 8 Mile (2002) og Uptown Girls (2003). Hun har også opptrådt i flere TV-serier, blant annet Sister, Sister, Boy Meets World, og som stemmen til «Luanne Platter» i den populære animerte TV-serien King of the Hill.
Hennes seneste roller er i filmene Little Black Book (2004), som ble en fiasko både blant kritikerne og publikum, og den kritikerroste Sin City (2005).
Våren 2006 lanserte Paul Oakenfold singelen «Faster Kill Pussycat» i samarbeid med Brittany Murphy. Sangen ble en populær hit på nattklubbene i USA, og kom med på Billboards «Hot Dance Club Play chart». Den kom også på syvendeplass på den britiske singellisten.
I forbindelse med utgivelsen av filmen Happy Feet gjorde hun sin utgave av Queens sang «Somebody to Love» og Earth, Wind & Fires «Boogie Wonderland».

Privatliv

Murphy har tidligere vært knyttet til skuespilleren Ashton Kutcher, og var forlovet med talentspeideren Jeff Kwatinetz i 2004. I desember 2005 forlovet hun seg med Joe Macaluso, en produksjonsassistent hun møtte mens hun arbeidet på settet til Little Black Book.

Død

Britanny Murphy døde etter å ha fått hjertestans 20. desember 2009. Hun ble funnet bevisstløs i dusjen av sin mor, som tilkalte en ambulanse. Det ble forsøkt gjenoppliving på stedet, og videre hele veien til sykehuset, uten at skuespillerinnen responderte. Murphy ble erklært død to timer etter at ambulansen ble tilkalt. Rettsmedisineren i Los Angeles opplyste i februar 2010 at dødsfallet skyldtes lungebetennelse, og ifølge BBC skal reseptbelagt medisin også hatt en medvirkende faktor.
Den avsluttede rapporten viser at Murphy ikke hadde spor av verken alkohol eller dop i blodet. «Det viser ingen historie av alkohol eller dopmisbruk», står det i rapporten lagt ut av TMZ.
Videre kan man lese at hun hadde høye nivåer av Vicodin i blodet, et Opioid som brukes mot moderate til sterke smerter. Det var også spor av andre piller i blodet hennes.
Det har vært spekulasjoner om Brittany hadde spiseforstyrrelser da hun døde, men også dette blir tilbakevist.
«Kroppen hennes fremstår som sunn. Den var velutviklet, normalt muskuløs og slank, men ikke for slank. Hun var 165 cm høy og veide 52 kilo da hun døde, noe som er helt normalt», står det.
Ifølge rapporten var det en lungebetennelse som tok livet av den prominente skuespillerinnen, og de mener også at døden kunne vært unngått om hun hadde kommet seg til legen tidligere.
- Murphy hadde planlagt å dra til legen, men dessverre døde hun før hun rakk det. Dette er et tilfelle der et sykt menneske, som hadde både lungebetennelse og blodfattighet, tok smertestillende når hun egentlig skulle fått behandling på sykehuset, sier assisterende lege Ed Winter til People.